Universum capitulum Avalonense et ego Bernardus, archipresbyter et thesaurarius Avalonis, notum fieri volumus presentibus et futuris quod, cum Artaudus de Castrolucii, pater conjugis Rainaldi, fratris domini Jocelini, apud Avalonem fuisset intumulatus, post exequias ejus, predictus Rainaldus venit coram multis, tam clericis quam laïcis, et quicquid aliquando reclamaverat, adversus fratres Regniaci, de beneficiis quæ predictus Artaudus et antecessores sui, pro salute animarum suarum, fratribus Regniaci donaverant, totum aquitavit; et, sicut scripta eorum declarant, ita eis in perpetuum libere possidendum concessit. Hoc totum laudavit Agnes, uxor ejus, filia jamdicti Artaudi. Hujus rei testes sunt: Gaufridus Choe, canonicus; Hugo, dominus Castrilucii; Guillelmus Rastaus; Bovo de Stabulis. Ut ergo hec omnia inviolabili firmitate fratribus Regniaci permaneant illibata, presentem cartulam sigillis nostris volumus roborari.